KOMISIJAS ZIŅOJUMS EIROPAS PARLAMENTAM UN PADOMEI par ELGF izdevumiem Agrīnās brīdināšanas sistēma Nr. 5/2013 /* COM/2013/0448 final */





SATURS 1........... Ievads. 2 2........... ELGF piešķirtie ieņēmumi 2 3........... Piezīmes par ELGF 2013. gada budžeta provizorisko izpildi 3 4........... ELGF piešķirto ieņēmumu izpilde. 5 5........... Secinājumi 6 1. pielikums || Provizorisks ELGF apropriāciju izlietojums līdz 31.3.2013. 1. Ievads Budžeta faktiskā izpilde laika posmā no 2012. gada 16. oktobra līdz 2013. gada 31. martam salīdzinājumā ar izdevumu profilu, kuru raksturo rādītājs, kas noteikts atbilstīgi Padomes Regulas (EK) Nr. 1290/2005[1] 20. pantā paredzētajiem noteikumiem, apkopota 1. pielikumā. 2. ELGF piešķirtie ieņēmumi Pamatojoties uz 34. panta noteikumiem Padomes Regulā (EK) Nr. 1290/2005 par kopējās lauksaimniecības politikas finansēšanu, ieņēmumus, kas gūti no atbilstības pārbaužu lēmumos noteiktajām finanšu korekcijām, no pārkāpumiem un no piena nodevas, uzskata par piešķirtajiem ieņēmumiem ELGF izdevumu finansēšanai. Saskaņā ar šiem noteikumiem piešķirtos ieņēmumus var izmantot, lai finansētu visus ELGF izdevumus. Ja daļu no šiem ieņēmumiem neizmanto, šo daļu automātiski pārnes uz nākamo budžeta gadu[2]. ELGF 2013. gada budžetā ietilpst Komisijas jaunākās aplēses par vajadzībām finansēt paredzētos izdevumus tirgus pasākumiem un tiešajam atbalstam un aplēses par piešķirtajiem ieņēmumiem, kurus bija paredzēts saņemt attiecīgā budžeta gada laikā, un piešķirto ieņēmumu pārnestais atlikums, kas pieejams no iepriekšējā budžeta gada. ELGF apropriāciju apmēra priekšlikumā 2013. gada budžetam Komisija ņēmusi vērā paredzamos kopējos piešķirtos ieņēmumus un 2013. gadam pieprasīto apropriāciju līmeni, kas aprēķināts, no aplēstajām vajadzībām atņemot aplēstos piešķirtos ieņēmumus. Budžeta lēmējinstitūcija pieņēma jauno ELGF budžetu, ņemot vērā paredzētos piešķirtos ieņēmumus. ELGF 2013. gada budžeta sagatavošanas laikā Komisija pieejamo piešķirto ieņēmumu kopsummu aplēsa EUR 1533 miljonu apmērā. Konkrēti: – piešķirto ieņēmumu apjomu, ko paredzēts gūt 2013. budžeta gadā, aplēsa EUR 628 miljonu apmērā; paredzētos ieņēmumus no atbilstības pārbaužu korekcijām un pārkāpumiem — attiecīgi EUR 389 miljonu un EUR 161 miljona apmērā; ieņēmumus no piena nodevas aplēsa EUR 78 miljonu apmērā; – piešķirto ieņēmumu apjomu, ko paredzēts pārnest no 2012. gada budžeta uz 2013. gada budžetu, aplēsa EUR 905 miljonu apmērā (ieskaitot Cukura rūpniecības restrukturizācijas fonda atlikumu, ko aplēsa EUR 675 miljonu apmērā). Komisija 2013. gada budžetā sākotnēji aplēstos ieņēmumus EUR 1533 miljonu apmērā piešķīra divām shēmām. Konkrēti: – EUR 500 miljonus — darbības fondiem, kas paredzēti ražotāju organizācijām augļu un dārzeņu nozarē, un – EUR 1033 miljonus — vienotā maksājuma shēmai. Saskaņā ar Komisijas priekšlikumu budžeta lēmējinstitūcija nobalsoja par apropriācijām šīm divām shēmām attiecīgi EUR 267 miljonu un EUR 30 635 miljonu apmērā. Nobalsoto apropriāciju summa un iepriekš minētie piešķirtie ieņēmumi atbilst aplēstajai pieejamo apropriāciju kopsummai, no kuras EUR 767 miljoni pieprasīti darbības fondiem, kuri paredzēti ražotāju organizācijām augļu un dārzeņu nozarē, bet EUR 31 668 miljoni — vienotā maksājuma shēmai. Šā dokumenta 1. pielikumā, kurā apkopots 2013. gada budžeta provizorisks izlietojums līdz 2013. gada 31. martam, iepriekš minētajām divām shēmām nobalsotās apropriācijas iekļautas augļu un dārzeņu nozarē pantu līmenī un atsaistīto tiešo atbalstu budžeta apropriācijās, kuru apjoms ir attiecīgi EUR 611 miljoni un EUR 38 076 miljoni, neņemot vērā iepriekš minētos piešķirtos ieņēmumus. Pieskaitot šīm nozarēm piešķirtos ieņēmumus, 2013. gada budžetā paredzēto apropriāciju kopsumma augļu un dārzeņu nozarē ir EUR 1111 miljoni, bet atsaistīto tiešo atbalstu jomā — EUR 39 109 miljoni. 3. Piezīmes par ELGF 2013. gada budžeta provizorisko izpildi Provizorisks budžeta izpildes līmenis laikā no 2012. gada 16. oktobra līdz 2013. gada 31. martam parādīts 1. pielikumā. Šis izpildes līmenis salīdzināts ar izdevumu profilu, ko raksturo rādītājs, kas noteikts, pamatojoties uz Padomes Regulas (EK) Nr. 1290/2005 20. panta noteikumiem. Turpinājumā sniegtas īsas piezīmes par dažiem budžeta pantiem, kuros redzamas ievērojamākās atšķirības starp faktisko un paredzēto izpildes līmeni 2013. gada budžetā. 3.1. Tirgus pasākumi Apropriāciju izlietojums intervences pasākumiem lauksaimniecības tirgos atbilstoši rādītājam 2013. gada 31. martā bija par EUR 95,4 miljoniem augstāks salīdzinājumā ar nobalsoto budžeta apropriāciju līmeni. Šo atšķirību ir radījušas izpildes tendences galvenokārt augļu un dārzeņu nozarē un pārtikas programmās. 3.1.1. Pārtikas programmas (−EUR 45,6 miljoni) Tas, ka vistrūcīgākajām personām paredzētās shēmas apropriāciju izlietojums ir lēnāks salīdzinājumā ar rādītāja paredzēto līmeni, ir saistīts ar pastāvošo nedrošību attiecībā uz shēmas nākotni un ar to, ka minētā iemesla dēļ lielākā daļa dalībvalstu ir atlikusi 2013. gada shēmas īstenošanu uz šā gada vēlākajiem mēnešiem. Bet, ņemot vērā to ka, 2013. gads ir pēdējais šīs shēmas izpildes gads, dalībvalstis būs spiestas 2013. gadā pilnībā izpildīt shēmas budžetu; tāpēc šo atšķirību Komisija uztver kā pagaidu parādību. 3.1.2. Augļi un dārzeņi (+EUR 172,8 miljoni salīdzinājumā ar nobalsotajām apropriācijām) Attiecībā uz piešķirtajām apropriācijām šis izpildes līmenis galvenokārt saistāms ar izdevumiem par darbības fondiem ražotāju organizāciju shēmā, ko finansē gan ar piešķirtajām budžeta apropriācijām, gan ar ieņēmumiem, kas šai shēmai piešķirti 2013. gada budžetā (NB! Sīkāku informāciju sk. 2. punktā). Šis izpildes līmenis iegūts, periodam līdz 2013. gada 31. martam noteikto rādītāju piemērojot nobalsotajām budžeta apropriācijām, kurās nav iekļauti šai nozarei piešķirtie ieņēmumi. Patlaban Komisija uzskata, ka šai nozarei pieejamais kopējais apropriāciju apjoms būs pietiekams dalībvalstu paredzamo izdevumu segšanai 2013. gadā. 1. pielikuma pagaidu izpildes tabulas zemsvītras piezīmē * norādīts, kāda būtu situācija, ja rādītājs periodam līdz 2013. gada 31. martam būtu piemērots visām apropriācijām, kas, kā paredzams, būs pieejamas šīs nozares finansēšanai. Kā norādīts 2. punktā, paredzamo šai nozarei pieejamo kopējo finansējumu veido nobalsotās budžeta apropriācijas EUR 611 miljonu apmērā un šai nozarei piešķirtie ieņēmumi, kas aplēsti EUR 500 miljonu apmērā. Tāpēc, ja rādītājs tiktu piemērots šai nozarei plānotajai kopējai finansējuma summai EUR 1111 miljonu apmērā, tad rastos apropriāciju pārtēriņš –EUR 16,9 miljonu apmērā. Tas varētu būt izskaidrojams ar to, ka apropriāciju izlietojums atbalstam, kas paredzēts ražotāju grupām saistībā ar sākotnējo atzīšanu, visu laiku bija augstāks. Komisija turpina vērīgi sekot šā budžeta panta izpildes dinamikai. 3.2. Tiešie atbalsti Apropriāciju izlietojums tiešā atbalsta pasākumiem salīdzinājumā ar rādītāja līmeni 2013. gada 31. martā bija par EUR 1326,2 miljoniem augstāks. 3.2.1. Atsaistītie tiešie atbalsti (+EUR 1221,2 miljoni salīdzinājumā ar piešķirtajām apropriācijām) Attiecībā uz piešķirtajām apropriācijām jānorāda, ka vienotā maksājuma shēma (VMS) uzrāda izpildes pārsniegumu, kas rodas, piemērojot periodam līdz 2013. gada 31. martam noteikto rādītāju nobalsotajām budžeta apropriācijām, kas neietver šai nozarei piešķirtos ieņēmumus. VMS īstenošana līdz 2013. gada 31. martam joprojām ir notikusi ātrākā ritmā: 97,5% salīdzinājumā ar 97,0% 2012. gadā. No otras puses, pieejamo apropriāciju izlietojums attiecībā uz vienotā platībmaksājuma shēmu (VPMS) un citām shēmām šajā nozarē ir bijis lēnāks, nekā tika paredzēts, ņemot vērā rādītāja līmeni. Attiecībā uz vienotā platībmaksājuma shēmu dalībvalstis līdz šim jau ir iemaksājušas budžetā aptuveni 92,6 % no paredzētajām vajadzībām, salīdzinot ar 94,9 % no 2011. gada prasījumiem, kas tajā pašā laikā bija samaksāti 2012. gadā[3]. 1. pielikuma pagaidu izpildes tabulas zemsvītras piezīmē * norādīts, kāda būtu situācija, ja rādītājs periodam līdz 2013. gada 31. martam būtu piemērots visām apropriācijām, kas, kā paredzams, būs pieejamas atsaistīto tiešo atbalstu finansēšanai. Kā norādīts 2. punktā, paredzamo atsaistītajiem tiešajiem atbalstiem pieejamo kopējo finansējumu veido nobalsotās budžeta apropriācijas EUR 38 076 miljonu apmērā un atsaistītajiem tiešajiem atbalstiem piešķirtie ieņēmumi, kas aplēsti EUR 1033 miljonu apmērā. Tāpēc, ja šis rādītājs būtu piemērots kopējam finansējumam EUR 39 109 miljonu apmērā, kas, kā sagaidāms, būs pieejams atsaistītiem tiešajiem atbalstiem, novērotais izpildes pārsniegums būs EUR 234,4 miljonu apmērā. Šī atšķirība izriet no tā, ka VMS rādītājs ir balstīts uz vidējo maksājumu ritmu laikposmā no 2010. līdz 2012. gadam un tie ir 96,9 % salīdzinājumā ar faktisko izpildi 97,5 % līdz 2013. gada 31. martam. Salīdzinājumā ar situāciju 2013. gada 28. februārī vienotā maksājuma shēmas maksājumu ritms ir palēninājies un atšķirība starp faktisko izpildi un rādītāja līmeni ir ievērojami mazinājusies. Ņemot vērā iepriekš minēto, Komisija šajā posmā cer, ka atsaistīto tiešo atbalstu izpildes pārsniegumu var uzskatīt par pagaidu parādību un ka pieejamo apropriāciju un piešķirto ieņēmumu apjoms ir pietiekams, lai nodrošinātu šā panta faktisko izpildi. 3.2.2. Citi tiešie atbalsti (+EUR 105,6 miljoni) Citu tiešo atbalstu gadījumā nobalsoto apropriāciju ātrākais izlietojums ir saistīts ar to, ka dažās shēmās maksājumi (piemēram, piemaksa par zīdītājgovīm) tika veikti ātrākā ritmā salīdzinājumā ar rādītāja līmeni, kas noteikts 2013. gada 31. martam. Savukārt īpaša atsaistītā atbalsta shēmas (68. pants) izpilde ir nedaudz lēnāka nekā tika paredzēts, ņemot vērā rādītāja līmeni. Šajā posmā Komisija uzmanīgi seko citu tiešo atbalstu izpildes dinamikai. 3.3. Lauksaimniecības izdevumu revīzija 3.3.1. Iepriekšējo gadu grāmatojumu noskaidrošana (+EUR 66,0 miljoni) Līdz 2013. gada 31. martam dalībvalstis vēl nav deklarējušas visas grāmatojumu noskaidrošanas korekcijas, jo Komisija nav pieņēmusi lēmumu par grāmatojumu noskaidrošanu. Pašreizējās izpildes līmenis izriet no atbilstošā rādītāja līmeņa, kas noteikts 2013. gada 31. martam. Jāatzīmē, ka Komisija grozījumu vēstulē 2013. gadam ierosināja korekcijas – EUR 56 miljonu apmērā, pamatojoties uz iepriekšējo gadu vidējo izpildi, jo šādas korekcijas nav prognozējamas. Jaunajā budžeta projektā, kas izstrādāts novembrī pēc neveiksmes pirmajā saskaņošanas procedūrā, šī summa tika palielināta līdz –EUR 100 miljonu apmēram. Visbeidzot, pēc saskaņošanas 2012. gada 5. decembrī budžeta lēmējinstitūcija pieņēma 2013. gada budžetu, kurā šī summa galu galā tika noteikta –EUR 200 miljonu apmērā. Šajā posmā Komisija uzskata, ka sagaidāmās korekcijas no tās grāmatojumu noskaidrošanas lēmumiem un no dalībvalstu veikto atbalsta maksājumu termiņu neievērošanas varētu nebūt pietiekamas, lai pilnībā segtu lielāku summu – EUR 200 miljonu apmērā. Komisijai, iespējams, vajadzētu segt radušos budžeta negatīvo apropriāciju iztrūkumu, pārvietojot pozitīvas budžeta apropriācijas no citiem budžeta posteņiem, lai slēgtu šo budžeta pozīciju 2013. gadā. 3.4. 11. un 17. politikas joma 3.4.1. Zivsaimniecības tirgi (–EUR 21,6 miljoni) Šo budžeta posteņu rādītāja līmenis tika noteikts, pamatojoties uz sākotnējo plānu attiecībā uz šīs nozares saistībām, kuras paredzēja izpildīt 2013. gada martā. Tomēr, ņemot vērā nelielas problēmas saistībā ar termiņiem, atsevišķas saistības tika izpildītas tikai 2013. gada aprīlī; tas nozīmē, ka konstatētā atšķirība ir tikai pagaidu parādība. 4. ELGF piešķirto ieņēmumu izpilde Tabulā 1. pielikumā redzams, ka 2013. gada 31. martā bija iekasēti piešķirtie ieņēmumi EUR 272 miljonu apjomā. Konkrēti: – ieņēmumi no korekcijām, pamatojoties uz atbilstības noskaidrošanas lēmumiem, EUR 107,9 miljonu apmērā ar budžeta gada beigās sagaidāmajām papildu summām; – ieņēmumi no pārkāpumiem ir aptuveni EUR 84,6 miljoni, turklāt līdz budžeta gada beigām ir paredzēts saņemt arī papildu summas; – pašlaik lielākā daļa ieņēmumu no piena nodevas ir iekasēta, un tā ir aptuveni EUR 79,5 miljonu apmērā. Visbeidzot, piešķirto ieņēmumu summa, kas galu galā tika pārnesta no 2012. gada uz 2013. gadu, sasniedza EUR 1245,6 miljonus, ieskaitot atlikumu aptuveni EUR 755 miljonu apmērā pagaidu Cukura nozares restrukturizācijas fondam pēc visu pienācīgo fonda maksājumu veikšanas. Šī summa ir ievērojami lielāka nekā sākotnēji aplēstie EUR 905 miljoni. Tātad piešķirto ieņēmumu apjoms, kas pieejams ELGF izdevumu finansēšanai, 2013. gada 31. martā ir EUR 1517,6 miljoni. Patlaban Komisijas aplēses ir tādas, ka piešķirto ieņēmumu summa, kas vēl jāsaņem, būtu EUR 356 miljoni (aplēstie piešķirtie ieņēmumi, kas tiks gūti 2013. gada budžetā, ir EUR 628 miljoni, no kuriem saņemti EUR 272 miljoni). 5. Secinājumi ELGF 2013. gada budžeta apropriāciju provizoriskais izlietojums laika posmā līdz 2013. gada 31. martam liecina, ka ikmēneša maksājumi dalībvalstu izdevumu atmaksāšanai par aptuveni EUR 1439,2 miljoniem pārsniedz rādītāja līmeni. Tas bija galvenokārt saistīts ar vispārējo atļauju, ko Komisija piešķīra, lai no 2012. gada 16. oktobra maksātu tiešo atbalstu avansus, kas paātrināja šo atbalstu maksājumu ritmu. Paredzams, ka šis ritms palēnināsies, jo tuvojas šo atbalstu maksājumu termiņš, proti, 2013. gada 30. jūnijs. Jau ir pieejami piešķirtie ieņēmumi EUR 1517,6 miljonu apmērā, un 2013. gadā vēl plānots saņemt summu EUR 356 miljonu apmērā. Patlaban Komisija prognozē, ka piešķirto ieņēmumu summa, kas ir pieejama un kas būs pieejama gada laikā, tiks izmantota, lai segtu ražotāju organizāciju darbības fondiem un vienotā maksājuma shēmai vajadzīgo finansējumu, kā tas sākotnēji tika plānots 2013. gada budžeta sagatavošanas laikā. [1] OV L 209, 11.8.2005., 1. lpp. [2] Eiropas Parlamenta un Padomes Regulas (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, 14. pantā noteikts, ka iekšējos piešķirtos ieņēmumus var pārnest tikai par vienu gadu. Tādējādi, lai nodrošinātu pareizu budžeta pārvaldību, šie piešķirtie ieņēmumi parasti tiek izmantoti pirms attiecīgā budžeta panta piešķirtajām apropriācijām. [3] Atsaistīto tiešo atbalstu izpildes līmenis ir aprēķināts kā budžeta vajadzību (ieskaitot piešķirto ieņēmumu apjomu attiecībā uz VMS) procentuālais īpatsvars.